Sy het as vakkundige beampte by die departement van Arbeid gewerk, was daarna verbonde aan UNISA se departement van Sielkunde, het later vryskutvertaalwerk in die vak Sielkunde vir UNISA gedoen, was lank as berader verbonde aan FAMSA en was gereeld op aflosbasis Afrikaansonderwyser by twee hoërskole. Sy was op verskillende maniere by die gemeenskap betrokke - onder andere by haar kinders se hoërskool, die plaaslike gemeenskapsbiblioteek, as redakteur van 'n gemeenteblad en by die skakeling tussen leeskringe in Pretoria, waar sy woon. Sy doen vertaalwerk, word van tyd tot tyd gevra om manuskripte te lees en tree dikwels as spreker op. Sy is van jongs af 'n toegewyde leser. Erika Murray-Theron het vandat sy onthou, belang gestel in stories vertel en skryf, en sy het die gewone pad van Die Jongspan na die skoolblad na Die Stellenbosse Student na tydskrifartikels na verhale in tydskrifte en in literére tydskrifte geloop. 'n Hele aantal van haar verhale is in bundels opgeneem. In 1989 het haar eerste roman by Tafelberg verskyn. Sy is getroud met Tom Theron, 'n ingenieur, en hulle het vyf kinders en vyf kleinkinders.